คนชอบเที่ยวเฮ! THAI จัดโปรฯ พิเศษบินยุโรปกว่า 60 เมือง
คนชอบเที่ยวเฮ! THAI จัดโปรฯ พิเศษบินยุโรปกว่า 60 เมือง สำรองที่นั่งถึง 31 มี.ค.59 โดยราคาบัตรโดยสารไป – กลับ ต่อ 1 ท่าน เริ่มต้น 16,335 บาท
23 ธ.ค. 2558

นายวิวัฒน์ ปิยะวิโรจน์ รักษาการผู้อำนวยการใหญ่ฝ่ายขาย บริษัท การบินไทย จำกัด (มหาชน) หรือ THAI  เปิดเผยว่า บริษัทได้จัดโปรโมชั่น Europe Happiness with Stopover สำหรับการเดินทางสู่ยุโรป  ผ่าน 4 จุดบินหลักในยุโรปของการบินไทย (TG’s Gateway) ได้แก่ แฟรงก์เฟิร์ต มิวนิก ซูริก และบรัสเซลส์ และเชื่อมต่อไปยังจุดหมายปลายทางอื่นในยุโรปด้วยเครือข่ายสายการบินพันธมิตร ได้แก่ ลุฟท์ฮันซ่า  สวิสอินเตอร์เนชั่นแนล แอร์ไลน์ส และบรัสเซลส์ แอร์ไลน์ส ไปยังเมืองท่องเที่ยวสำคัญๆ กว่า 60 เมืองทั่วยุโรป อาทิ เบอร์ลิน ปราก แมนเชสเตอร์ บาร์เซโลนา ลียง อิสตันบูล และเมืองอื่นๆ อีกมากมาย                   
โดยราคาบัตรโดยสารไป – กลับ ต่อ 1 ท่าน  เริ่มต้น 16,335 บาท (ไม่รวมภาษี และค่าธรรมเนียม) สำหรับโปรโมชั่นนี้ การบินไทยต้องการนำเสนอจุดหมายการเดินทางใหม่ๆ ในยุโรป นอกเหนือจากเส้นทางบินตรง  โดยการบินไทย ไปยังเมืองหลัก 11 เมืองในยุโรปที่มีความได้เปรียบทางภูมิศาสตร์ ทำให้ผู้โดยสารของการบินไทยสามารถเดินทางสู่เมืองอื่นๆ อีกกว่า 60 เมืองในยุโรปด้วยเวลาต่อเครื่อง (Connecting Time) ที่ราบรื่น อีกทั้งยังเชื่อมต่อบริการด้วยสายการบินพันธมิตรชั้นนำระดับโลก ให้ความสะดวกสบายตลอดการเดินทางในราคาที่คุ้มค่า ซึ่งสามารถสำรองที่นั่ง ออกบัตรโดยสาร และเดินทางได้ตั้งแต่ บัดนี้ – 31 มีนาคม 2559
ทั้งนี้ บัตรโดยสารราคาพิเศษนี้ เป็นบัตรโดยสารแบบมีเงื่อนไข อาทิ ใช้เดินทาง ไป – กลับ ชั้นประหยัด ในเส้นทางและเที่ยวบินที่กำหนด / ไม่สามารถเปลี่ยนเส้นทางบิน หรือเลื่อนชั้นเดินทางสูงขึ้น / ไม่สามารถขอคืนเงินได้ / ที่นั่งมีจำนวนจำกัดในแต่ละเที่ยวบิน / เปลี่ยนเที่ยวบินและวันเดินทางได้โดยเสียค่าธรรมเนียม / ได้รับไมล์สะสมตามเงื่อนไขของ รอยัล ออร์คิด พลัส เป็นต้น